CYFRAITH TROSEDD, CYMRU Enwi, cymhwyso a chychwyn 1 1 Enw'r Gorchymyn hwn yw Gorchymyn Strategaethau Troseddau ac Anhrefn (Disgrifiadau Rhagnodedig) (Cymru) 2009. 2 Mae'r Gorchymyn hwn yn gymwys o ran Cymru ac yn dod i rym ar 28 Rhagfyr 2009. Disgrifiadau rhagnodedig o bersonau neu o gyrff at ddibenion adran 5(2) o Ddeddf Troseddau ac Anhrefn 1998 2 1 Mae'r erthygl hon yn rhagnodi, at ddibenion adran 5(2) o Ddeddf Troseddau ac Anhrefn 1998, y disgrifiadau o bersonau neu o gyrff y mae'n ofynnol i awdurdodau cyfrifol gydweithredu â hwy wrth iddynt arfer y swyddogaethau a roddwyd gan adran 6 o'r Ddeddf honno. 2 Y personau neu'r cyrff hynny, o ran pob ardal llywodraeth leol yng Nghymru, yw— a cyngor cymuned yn yr ardal honno; b Ymddiriedolaeth Gwasanaeth Iechyd Gwladol a sefydlwyd o dan Ran 1 o Ddeddf y Gwasanaeth Iechyd Gwladol a Gofal yn y Gymuned 1990 neu Ran 2 o Ddeddf y Gwasanaeth Iechyd Gwladol (Cymru) 2006 ; c corff llywodraethu ysgol, o fewn ystyr adran 4(1) o Ddeddf Addysg 1996 , yn yr ardal honno, a honno'n ysgol a gynhelir gan awdurdod addysg lleol; ch perchennog ysgol annibynnol, o fewn ystyr adran 463 o'r Ddeddf honno, yn yr ardal honno; d corff llywodraethu sefydliad o fewn y sector addysg bellach, fel y'i diffinnir yn adran 91 o Ddeddf Addysg Bellach ac Uwch 1992 , yn yr ardal honno; dd Gweinidogion Cymru; e landlord cymdeithasol, sydd wedi ei gofrestru o dan Ran 1 o Ddeddf Tai 1996 , sy'n landlord llety yn yr ardal honno. Disgrifiadau rhagnodedig o bersonau neu gyrff at ddibenion adran 5(3) o Ddeddf Troseddau ac Anhrefn 1998 3 1 Mae'r erthygl hon yn rhagnodi, at ddibenion adran 5(3) o Ddeddf Troseddau ac Anhrefn 1998, y disgrifiadau o bersonau neu o gyrff y mae'n rhaid i o leiaf un o bob disgrifiad ohonynt gael ei wahodd gan awdurdodau cyfrifol i gymryd rhan wrth iddynt arfer y swyddogaethau a roddwyd gan adran 6 o'r Ddeddf honno. 2 Y personau neu'r cyrff hynny, o ran pob ardal llywodraeth leol yng Nghymru, yw— a Asiantaeth yr Amgylchedd; b sefydliad gwirfoddol sy'n gweithredu yn yr ardal honno a'i amcanion yw rhoi cymorth i bobl ifanc drwy waith ieuenctid neu addysg anffurfiol; c Gwasanaeth Erlyn y Goron; ch Rheolwr Llys yn Llys y Goron; d yr Arglwydd Ganghellor; dd cynrychiolydd Cynlluniau Gwarchod Cymdogaeth yn yr ardal honno; e aelod o Gynllun Cymorth i Ddioddefwyr yn yr ardal honno sy'n gysylltiedig â Chymdeithas Genedlaethol Cynlluniau Cymorth i Ddioddefwyr; f heddlu'r lluoedd fel y'i diffinnir ym mharagraff (3), os oes unrhyw sefydliad milwrol o fewn yr ardal honno; ff heddlu'r Weinyddiaeth Amddiffyn, os oes unrhyw fan y mae adran 2(2) o Ddeddf Heddlu'r Weinyddiaeth Amddiffyn 1987 yn gymwys iddi o fewn yr ardal honno; g corff sy'n darparu cludiant i'r ysgol o fewn yr ardal honno; ng corff sy'n darparu neu'n gweithredu trafnidiaeth gyhoeddus o fewn yr ardal honno; h o ran pob un o'r disgrifiadau a ganlyn, corff sy'n hybu buddiannau pobl o'r disgrifiad hwnnw o fewn yr ardal honno, neu sy'n darparu gwasanaethau iddynt— i menywod; ii yr ieuanc, gan gynnwys plant; iii yr henoed; iv y rheini ag anabledd corfforol a'r rheini ag anabledd meddyliol; v y rheini o grwpiau hiliol gwahanol o fewn ystyr adran 3(1) o Ddeddf Cysylltiadau Hiliol 1976 ; vi gwrywgydwyr; vii preswylwyr; i corff nad yw'n dod o fewn is-baragraff (h) uchod, ac y mae gostwng troseddau ac anhrefn yn yr ardal honno yn un o'i ddibenion; j corff a sefydlwyd at ddibenion crefyddol o fewn yr ardal honno; l cwmni neu bartneriaeth sydd â man busnes o fewn yr ardal honno; ll corff a sefydlwyd i hybu busnesau manwerthu yn yr ardal honno; m undeb llafur, o fewn ystyr adran 1 o Ddeddf Undebau Llafur a Chysylltiadau Llafur (Cydgrynhoi) 1992 ; n ymarferydd meddygol cofrestredig— i sy'n darparu gwasanaethau meddygol cyffredinol yn yr ardal honno yn unol â threfniadau a wnaed o dan Ran 4 o Ddeddf y Gwasanaeth Iechyd Gwladol (Cymru) 2006; neu ii sy'n cyflawni gwasanaethau meddygol sylfaenol yn yr ardal honno yn unol â threfniadau a wnaed o dan Ran 4 o Ddeddf y Gwasanaeth Iechyd Gwladol (Cymru) 2006; o corff sy'n cynrychioli ymarferwyr meddygol cofrestredig— i sy'n darparu gwasanaethau meddygol cyffredinol yn yr ardal honno; neu ii sy'n cyflawni gwasanaethau meddygol sylfaenol yn yr ardal honno; p corff llywodraethu sefydliad o fewn y sector addysg uwch, fel y'i diffinnir yn adran 91 o Ddeddf Addysg Bellach ac Uwch 1992, yn yr ardal honno; ph prif swyddog y gwasanaeth tân ac achub y mae unrhyw ran o'i ardal o fewn yr ardal honno; r Yr Heddlu Trafnidiaeth Prydeinig. 3 Ym mharagraff (2)(f) uchod, ystyr “heddlu'r lluoedd” yw Heddlu'r Llynges Frenhinol, Heddlu'r Fyddin Frenhinol, Heddlu'r Awyrlu Brenhinol neu Brofost Milwrol yr Awyrlu Brenhinol. Dirymu 4 Mae'r Gorchmynion a ganlyn wedi eu dirymu drwy hyn i'r graddau y maent yn gymwys i Gymru— a Gorchymyn Strategaethau Troseddau ac Anhrefn (Disgrifiadau Rhagnodedig) 1998 ; b Gorchymyn Strategaethau Troseddau ac Anhrefn (Disgrifiadau Rhagnodedig) (Diwygio) 1998 ; c Gorchymyn Strategaethau Troseddau ac Anhrefn (Disgrifiadau Rhagnodedig) (Diwygio) 1999 ; ac ch Gorchymyn Strategaethau Troseddau ac Anhrefn (Disgrifiadau Rhagnodedig) (Diwygio) 2000 . Brian Gibbons Y Gweinidog dros Gyfiawnder Cymdeithasol a Llywodraeth Leol, un o Weinidogion Cymru 16 Tachwedd 2009